इलाहाबाद विश्वविद्यालय प्रशासन ने स्नातक, परास्नातक, विधि और बीएड प्रवेश परीक्षा की आवेदन प्रक्रिया में बदलाव किया है। अब ऑन लाइन के साथ ही विकल्प के तौर पर आवेदन की पुरानी व्यवस्था (ओएमआर शीट पर) भी रहेगी। गुरुवार को कुलपति प्रो. आरजी हर्षे की अध्यक्षता में हुई प्रवेश समिति की बैठक में यह निर्णय लिया गया। 31 मार्च को हुई प्रवेश समिति की बैठक में आवेदन की पुरानी व्यवस्था को समाप्त कर सिर्फ ऑन लाइन आवेदन ही स्वीकार करने का निर्णय लिया गया था। आवेदन पत्र कहाँ से मिलेगा, यह अभी स्पष्ट नहीं है पर यह लगभग तय है कि फार्म इलाहाबाद के ही बैंकों से दिए जाएँगे। बैंक की शाखा एक-दो दिन में तय हो जाएगी। भरे हुए फार्म इविवि के प्रवेश भवन में जमा किए जाएँगे।